
REFERAT
Pentru aprobarea Regulamentului privind regimul finanţărilor nerambursabile din bugetul local al municipiului Timişoara alocat pentru activităţi nonprofit de interes local şi a măsurilor sale de aplicare
Legea nr. 350 din 2 decembrie 2005 stabileşte regimul finanţărilor nerambursabile din fondurile publice alocate pentru activităţi nonprofit de interes general, stabileşte principiile, cadrul general şi procedura pentru atribuirea contractelor de finanţare nerambursabilă din fonduri publice, precum şi căile de atac ale actului sau deciziei autorităţilor finanţatoare care aplică procedura de atribuire a contractelor de finanţare. În prezent în domeniul cultural conform art. 12 din L 504/ 2004 autorităţile publice locale pot finanţa instituţiile publice de spectacole şi concerte indiferent de subordonarea acestora iar prin  HG 49/2003, organizaţii neguvernamentale din domeniul cultural. Potrivit articolului 38, alineatul 6, litera a şi litera c şi a art. 46 din L 215/2001 a administraţiei publice locale, actualizată, Consiliul Local are posibilitatea de a finanţa activităţi ştiinţifice, culturale, sportive, educative şi ale cultelor prin hotărâri în plen.
În condiţiile în care Legea nr. 350/2005 nu are prevăzute norme metodologice de aplicare, am realizat un Regulament şi un contract cadru de finanţare prin care propunem reglementarea regimului finanţărilor nerambursabile din bugetul local al municipiului Timişoara, alocat activităţilor nonprofit de interes local. Acest Regulament asimilează prevederile L 350 şi ale celorlalte acte normative menţionate mai sus,  precum şi experienţa Primăriei Timişoara în acest domeniu furnizând o procedură unică aplicabilă tuturor posibililor beneficiari. Această procedură este aplicată similar şi în alte municipii din ţară.
Domeniile propuse spre finaţare sunt: cultură, culte, tineret şi sport. Bugetul alocat acestor activităţi în anul 2007 va fi stabilit prin hotărâre de consiliu local. Pentru a proteja proiectele devenite tradiţionale instituţiile de cultură subordonate vor putea depune mai mult de trei proiecte, iar ceilalţi beneficiari vor putea depune doar trei proiecte. Membrii comisiei de evaluare şi selecţionare vor fi desemnaţi de către consiliul local printr-o altă hotărâre. Sumele alocate pe domeniile de finanţare vor fi aprobate la votarea bugetului local al municipiului Timişoara pe anul 2007.
În consecinţă, propunem aprobarea prezentului Regulament privind regimul finanţărilor nerambursabile din bugetul local al municipiului Timişoara, în limita fondurilor publice alocate prin Bugetul Municipiului Timişoara pe anul 2007 şi aprobarea  Contractului cadru de finaţare nerambursabilă care sunt anexă la proiectul de hotărâre.

